Malema se rooi barets glo hoog in aanvraagDie Ekonomiese Vryheidsvegters (EVV) kan glo nie voorbly met die aanvraag na sy kenmerkende rooi barets nie, berig City Press. Volgens die berig word lede van die EVV se barets glo sommer van hulle koppe af gesteel terwyl steun vir Julius Malema se party groei. Lede van die EVV word intussen op straathoeke, openbare plekke en selfs begrafnisse met die rooi barets gesien terwyl hulle lede vir die party probeer werf. Andile Mngxitama, een van die party se leiers, sê: “Ons vervang geld met mense. Orals waar ons gaan is daar opgewondenheid. As jy ŉ rooi baret dra word jy elke sekonde gestop. Dit gebeur nie as jy ŉ T-hemp van die ANC of Agang dra nie.” Mngxitama het aan die koerant gesê die aanvraag na die rooi barets “oorskry die aanbod.” Mbuyiselo April, die EVV se koördineerder in die Noord-Kaap, het aan die koerant gesê daar is nie meer voorraad in die provinsie nie. Alfred Mutsi, die party se koördineerder in Noordwes, sê die barets word van mense se koppe af gesteel. “Wanneer ons nie vir mense barets kan gee nie gryp hulle dit sommer van jou kop af en hardloop weg.”